钦定古今图书集成/明伦汇编/闺媛典/第006卷 > 《采菱歌》〈七首〉前人
## 钦定古今图书集成/明伦汇编/闺媛典/第006卷 > 《采菱歌》〈七首〉前人

骛舲驰桂浦，息棹偃椒潭。箫弄澄湘北，菱歌清汉南。
弭榜搴蕙荑，停唱纫薰若。含伤拾泉花，营念采云萼。
暌阔逢暄新，凄怨值妍华。秋心不可荡，春思乱如麻。
要艳双屿里，望美两洲间。袅袅风出浦，容容日向山，
烟曀越嶂深。箭迅楚江急，空抱琴中悲。徒望近关泣，
缄叹凌珠渊，收慨上金堤。春芳行歇落，是人方未齐。
思今怀近忆，望古怀远识。怀古复怀今，长怀无终极。